ໃນວັນທີ 30-31 ພຶດສະພາ 2018 ສະຫາຍ ທອງສະລິດ ມັງໜໍ່ເມກ ກຳມະການສູນກາງພັກ ຫົວໜ້າສະຖາບັນການເມືອງ ແລະ ການປົກຄອງແຫ່ງຊາດ ພ້ອມດ້ວຍຄະນະ ໄດ້ເດີນທາງໄປເຂົ້າຮ່ວມກອງປະຊຸມສາກົນ ແລະ ສະເຫຼີມສະຫຼອງວັນຄ້າຍວັນເກີດ ກາກມາກ ຄົບຮອບ 200 ປີ ພາຍໃຕ້ຫົວຂໍ້: “ລັດທິມາກ ແລະ ສັງຄົມນິຍົມ” ທີ່ນະຄອນຫຼວງກັດມານດູ ປະເທດເນປານ ໂດຍເປັນເຈົ້າພາບຮ່ວມຂອງພັກກອມມູນິດເນປານ ແລະ ພັກກອມມູນິດເນປານມາຊານ ມີຜູ້ແທນເຂົ້າຮ່ວມທັງໝົດ 300 ຄົນ ໃນນັ້ນ ມີຄະນະຜູ້ແທນຕ່າງປະເທດ 23 ພັກການເມືອງທີ່ມາຈາກ 17 ປະເທດ.
ບັນດາຜູ້ແທນກອງປະຊຸມໄດ້ປຶກສາຫາລື ແລະ ແລກປ່ຽນຄຳຄິດຄຳເຫັນຢ່າງກົງໄປກົງມາ ປິ່ນອ້ອມສອງຫົວຂໍ້ຕົ້ນຕໍຄື: “ລັດທິມາກ ແລະ ສັງຄົມນິຍົມປັດຈຸບັນ” ແລະ “ບົດຮຽນຂອງຂະບວນການກອມມູນິດຢູ່ບັນດາປະເທດ” ເຊິ່ງໄດ້ຮ່ວມກັນທົບທວນຄືນບັນດາຫຼັກມູນທິດສະດີຂອງລັດທິມາກ ແລະ ການໝູນໃຊ້ລັດທິມາກເຂົ້າໃນສະພາບຕົວຈິງຂອງແຕ່ລະປະເທດ ໃນແຕ່ລະຍຸກ ແຕ່ລະສະໄໝ ແລະ ຢືນຢັນວ່າ ລັດທິມາກ ແມ່ນທິດສະດີວິທະຍາສາດທີ່ຖືກຕ້ອງ ແລະ ຍັງສອດຄ່ອງກັບຍຸກປັດຈຸບັນ ໃນກອງປະຊຸມຄະນະຜູ້ແທນ ພັກ ປປ ລາວ ໄດ້ຍົກໃຫ້ເຫັນບົດບາດຄວາມສຳຄັນຂອງ 3 ຫຼັກມູນທິດສະດີພື້ນຖານຂອງມາກ ທີ່ເປັນການຄົ້ນພົບອັນຍິ່ງໃຫຍ່ຂອງມວນມະນຸດເຊິ່ງ 3 ຫຼັກມູນພື້ນຖານຂອງລັດທິມາກຍັງມີຄຸນຄ່າອັນໃຫຍ່ຫຼວງໃຫ້ແກ່ການຄົ້ນຄວ້າ ໝູນໃຊ້ເຂົ້າໃນພາລະກິດປະຕິວັດຂອງແຕ່ລະປະເທດ ພ້ອມນີ້ ຄະນະຜູ້ແທນພັກເຮົາຍັງໄດ້ແລກປ່ຽນບົດຮຽນກ່ຽວກັບການໝູນໃຊ້ທິດສະດີມາກຢ່າງປະດິດສ້າງ ເຂົ້າໃນພຶດຕິກຳຕົວຈິງຂອງພັກ ໃນການຕໍ່ສູ້ເພື່ອປົດປ່ອຍຊາດ ແລະ ສ້າງສາພັດທະນາປະເທດຊາດ ກໍ່ຄືການດຳເນີນພາລະກິດປ່ຽນແປງໃໝ່ຮອບດ້ານຢ່າງມີຫຼັກການຂອງພັກ ປປ ລາວ ໃນຕະຫຼອດໄລຍະທີ່ຜ່ານມາ.
ກອງປະຊຸມຄັ້ງນີ້ໄດ້ເປັນເອກະພາບກັນ ຮັບຮອງເອົາຖະແຫຼງການກອງປະຊຸມ ເຊິ່ງໄດ້ຢືນຢັນຄວາມສຳຄັນຂອງລັດທິມາກ ທີ່ເປັນຫຼັກການຊີ້ນຳ-ນຳພາຂອງນັກກອມມູນິດກຳມະກອນ ແລະ ນັກສັງຄົມນິຍົມ ເພື່ອບັນລຸເປົ້າໝາຍກ້າວຂຶ້ນສູ່ລັດທິສັງຄົມນິຍົມ ເພື່ອສ້າງໂລກແຫ່ງຄວາມຍຸຕິທຳມີສັນຕິພາບ ແລະ ວັດທະນາຖາວອນ.
ນອກຈາກເຂົ້າຮ່ວມກອງປະຊຸມແລ້ວ ຄະນະຜູ້ແທນພັກເຮົາຍັງໄດ້ພົບປະສອງຝ່າຍກັບພັກກອມມູນິດເນປານ ແລະ ເຄື່ອນໄຫວພົບປະແລກປ່ຽນກັບຄະນະຜູ້ແທນພັກການເມືອງຕ່າງໆ ທີ່ເຂົ້າຮ່ວມກອງປະຊຸມຄັ້ງນີ້ ແລະ ຢ້ຽມຢາມສະຖານທີ່ສຳຄັນທາງປະຫວັດສາດຈຳນວນໜຶ່ງ ຢູ່ນະຄອນຫຼວງກັດມານດູ ຕື່ມອີກ.